seasamh ón gComhairle ar ghlacadh Rialacháin lena leasaítear Rialacháin (AE) Uimh. 1343/2011 ó Pharlaimint na hEorpa agus ón gComhairle an 13 Nollaig 2011 maidir le forálacha áirithe i ndáil le hiascaireacht i limistéar an Chomhaontaithe maidir leis an gCoimisiún Iascaigh Ginearálta don Mheánmhuir

2014/0213 (COD)

TEACHTAIREACHT ÓN gCOIMISIÚN

CHUIG PARLAIMINT NA hEORPA



de bhun Airteagal 294(6) den Chonradh ar Fheidhmiú an Aontais Eorpaigh



maidir leis an

seasamh ón gComhairle ar ghlacadh Rialacháin lena leasaítear Rialacháin (AE) Uimh. 1343/2011 ó Pharlaimint na hEorpa agus ón gComhairle an 13 Nollaig 2011 maidir le forálacha áirithe i ndáil le hiascaireacht i limistéar an Chomhaontaithe maidir leis an gCoimisiún Iascaigh Ginearálta don Mheánmhuir

1.Cúlra

An dáta a tíolacadh an togra chuig Parlaimint na hEorpa agus chuig an gComhairle

(doiciméad COM(2014) 457 final – 2014/0213 COD): 11.07.2014. Dáta na tuairime ó Choiste Eacnamaíoch agus Sóisialta na hEorpa: 15.10.2014. Dáta an tseasaimh ó Pharlaimint na hEorpa, an chéad léamh: 13.01.2015. An dáta a tíolacadh an togra leasaithe: - An dáta a glacadh an seasamh ón gComhairle: 13.07.2015.

2.Cuspóir an togra ón gCoimisiún

Is é is aidhm don togra roinnt beart arna nglacadh faoi chuimsiú an Chomhaontaithe maidir le bunú an Choimisiúin Ghinearálta Iascaigh don Mheánmhuir (GFCM) idir 2011 agus 2013 a thrasuí i ndlí an Aontais. Tá na bearta sin i bhfeidhm cheana agus ina gceangal ar an Aontas agus ar na deich mBallstát atá ina bPáirtithe Conarthacha i gComhaontú GFCM (an Bhulgáir, an Chróit, an Chipir, an Fhrainc, an Ghréig, an Iodáil, Málta, an tSlóivéin, an Spáinn agus an Rómáin). Sa mhéid nach bhfuil ábhar na moltaí de chuid GFCM cumhdaithe faoi dhlí an Aontais faoi láthair, nó sa mhéid nach bhfuil sé ach cumhdaithe i bpáirt faoi láthair, is gá na bearta ábhartha GFCM a thrasuí chun na bearta sin a fhágáil infheidhme ar bhealach aonfhoirmeach, éifeachtach ar fud an Aontais, lena náirítear daoine nádúrtha nó dlítheanacha.

3.Barúlacha maidir leis an seasamh ón gComhairle

3.1. Barúlacha ginearálta faoin seasamh ón gComhairle:

Léiríonn an seasamh ón gComhairle an comhaontú polaitiúil ar thángthas air idir Parlaimint na hEorpa agus an Chomhairle an 26 Márta 2015. Tacaíonn an Coimisiún leis an gcomhaontú sin. Mar sin féin, rinne sé dhá ráiteas atá i gceangal thíos.

3.2. Leasuithe a rinne Parlaimint na hEorpa ar an gcéad léamh:

Rinne Parlaimint na hEorpa 25 leasú ar an gcéad léamh. Cé is moite de Leasú 19 (maidir le soithí iascaireachta atá feistithe le tráil agus le peaslíonta saighne i bhFolimistéir gheografacha 17 nó 18, a d'aontaigh Parlaimint na hEorpa a tharraingt siar), tá gach leasú eile a rinneadh lánpháirtithe sa seasamh ón gComhairle fara tuilleadh athruithe, mar thoradh ar chruinnithe trípháirtí an 2 agus an 26 Márta agus ar chruinnithe teicniúla idirinstitiúideacha an 4 Feabhra agus an 4 Márta.

3.3. Forálacha nua a tugadh isteach leis an seasamh ón gComhairle agus ón gCoimisiúin:

Thug an Chomhairle isteach ina seasamh maolú nua in Airteagal 15a, a bhaineann le húsáid trál in uiscí cósta na Mara Duibhe agus a chuireann san áireamh an staid atá i réim sa réigiún sin. Níl aon agóid ag an gCoimisiún.

3.4. Na fadhbanna a bhain le glacadh an tseasaimh ar an gcéad léamh agus seasamh an Choimisiúin ina leith sin:

Rinne an Coimisiún dhá ráiteas d'fhonn roinnt ceisteanna a shoiléiriú a bhaineann le maoluithe ar choiréal dearg agus níos cruinne le bearta náisiúnta a glacadh le linn idirthréimhse, agus maidir leis an dáta deiridh chun Feithiclí Cianoibrithe faoi uisce (ROVanna) a úsáid le haghaidh breathnóireachta agus sirtheoireachta ar choiréal dearg.

4.Conclúid

Sainordaíodh do sheirbhísí dlí agus do dhlítheangeolaithe an dá institiúide na hathruithe ábhartha go léir a dhéanamh ar an téacs. Dá bhrí sin, is ionann an doiciméad a tháinig as sin agus an togra ón gCoimisiún arna mhodhnú agus a chomhtháthú leis an gcomhaontú polaitiúil a bhain na comhreachtóirí amach an 26 Márta.

Tacaíonn an Coimisiún leis an gcomhaontú i gcoitinne, ach ba mhaith leis ráitis a dhéanamh ar dhá phointe imní ar leith.